b'\n_START_ARTICLE_\nH\xc3\xb6torget\n_START_PARAGRAPH_\nH\xc3\xb6torget er et torg p\xc3\xa5 Norrmalm i Stockholm. Ved torget ligger Konserthuset, oppf\xc3\xb8rt 1923\xe2\x80\x9326. P\xc3\xa5 torgets s\xc3\xb8rside ligger det mer \xc2\xabmoderne\xc2\xbb H\xc3\xb6torgscity, som blei bygd p\xc3\xa5 1960-tallet.\n_START_SECTION_\nTorgvirksomhet\n_START_PARAGRAPH_\nP\xc3\xa5 omr\xc3\xa5det l\xc3\xa5 tidligere middelalderbyen V\xc3\xa4sby. Byen tilh\xc3\xb8rte Sankta Klara-klosteret, som hadde sin ladeg\xc3\xa5rd der H\xc3\xb6torget ligger i dag. Navnet (H\xc3\xb8ytorget) er kjent fra 1644. Torget var lenge plass for torghandel. I 1856 blei det imidlertid beslutta at handel med t\xc3\xb8mmer, h\xc3\xb8y og halm skulle flyttes til Norrmalmstorg, og fra 1914 blei det av sanit\xc3\xa6re grunner forbudt med salg av produkter av kj\xc3\xb8tt, melk og korn \xe2\x80\x93 etterhvert ogs\xc3\xa5 fisk. Det som gjenstod var da i hovedsak frukt, gr\xc3\xb8nnsaker og blomster. P\xc3\xa5 1880-tallet blei det reist en salgshall p\xc3\xa5 50 x 31 meter med 120 handelsplasser og like mange kjellere. Mye av handelen som blei forbudt p\xc3\xa5 torget, flytta etter hvert inn i denne og andre salgshaller\n_START_SECTION_\nBygninger\n_START_PARAGRAPH_\nFram til rundt 1920 var det boliger fra 1700- og 1800-tallet, samt boder og h\xc3\xa5ndverkslokaler, som omgav H\xc3\xb6torget. En jernvarehandel (John Wall) blei etablert i 1856. P\xc3\xa5 1880- og 90-tallet starta Paul U. Bergstr\xc3\xb6m butikker i flere hus rundt torget og i 1916 kom det n\xc3\xa5v\xc3\xa6rende store PUB-huset med navn etter eieren. Huset er seinere utvida i flere omganger. Arkitekter har v\xc3\xa6rt blant annet Gustaf Hermansson, Cyrillus Johansson, Artur von Schmalensee og br\xc3\xb8drene Erik og Tore Ahls\xc3\xa9n._NEWLINE_Konserthuset blei oppf\xc3\xb8rt 1923\xe2\x80\x9326 med Ivar Tengbom som arkitekt. Hans tanke var at den imponerende klassiske s\xc3\xb8ylefronten skulle kontrasteres av det myldrende folkelivet p\xc3\xa5 torget. Bygget regnes som et av de fremste eksemplene p\xc3\xa5 1920-tallsklassisismen i Sverige. P\xc3\xa5 torget foran Konserthuset st\xc3\xa5r en fontene av Carl Milles, Orfeusgruppa. _NEWLINE_I forbindelse med den s\xc3\xa5kalte Norrmalmsregleringen, ei storstilt sanering og modernisering av deler av indre Stockholm som foregikk etter andre verdenskrig, blei den gamle Saluhallen fra 1880-tallet revet i 1953 for \xc3\xa5 gi plass til den nye H\xc3\xb6torgscity. Den gamle hallen blei i 1958 erstatta av den nye H\xc3\xb6torgshallen (arkitekt David Helld\xc3\xa9n), oppf\xc3\xb8rt p\xc3\xa5 samme sted med en etasje under bakkeplan.  Med dette fikk H\xc3\xb6torgets s\xc3\xb8ndre del et heilt nytt ansikt, mens utseendet mot \xc3\xb8st, vest og nord er noenlunde det samme som p\xc3\xa5 1930-tallet.'